Skrúðganga í tilefni skólaslita Brekkubæjarskóla Flestir grunnskólar ljúka starfsemi í dag og halda nemendur í frí . Í tilefni skólaslita Brekkubæjarskóla á Akranesi héldu nemendur , foreldrar og forráðamenn , ásamt starfsfólki skólans , í skrúðgöngu um Akranes undir taktföstum trommuslætti á ellefta tímanum í morgun . Góð mæting var í gönguna . Gengið var upp Háholt , niður Kirkjubraut og Merkigerði og loks út Vesturgötu að íþróttahúsinu þar sem skólaslit nemenda í 1. – 9. bekk fóru fram . Skrúðgangan hefur fest sig í sessi í slitum skólans og hefur hún verið farin undanfarin ár og ætíð vel sótt af foreldrum . Í kvöld fer loks fram útskriftarathöfn 10. bekkinga Brekkubæjarskóla og markar sú athöfn formleg lok skólahalds í vor .